Flere spor peger ifølge ejeren af stilladset på, at det er blevet væltet bevidst. Stilladsklub afviser at stå bag.

Der ligger en bevidst handling bag, at et stort stillads natten til søndag væltede ud over kørebanen i Scandiagade i Københavns Sydvestkvarter.

Det er Mikael Iversen, ejer af F.M. Stilladsservice, der har ansvaret for stilladset, helt overbevist om.

- Jeg kan se, at der er nogen, der har været inde og pille det her ned. Hvorfor de har gjort det, forstår jeg ikke noget af, siger han til TV 2.

Ifølge ejeren kan man se, at stilladset er frigjort fra facaden med en skruenøgle, da fastgørelserne stadig hænger der, og at der herefter er brugt et reb til at vælte det. Et blåt reb, der ikke hører til på stedet, er fundet sammen med det væltede stillads.

- Det her er det største svineri, jeg har oplevet i de 30 år, jeg har været selvstændig. Man gør ikke noget som det her, det er ikke i orden. Heldigvis er der ikke nogen, der er kommet til skade, siger Mikael Iversen.

Han siger, at hans firma gør sit arbejde ordentligt, og at det er "helt umuligt", at eksempelvis vind kan have væltet stilladset.

Ejeren af stilladset henviser til, at der er fundet store blå reb, som kan være brugt til at hive stilladset ned. Foto: TV 2

Efterforskes som hærværk

Københavns Politi fik flere anmeldelser om hændelsen klokken 01.28 natten til søndag, og de undersøger søndag morgen årsagen til, at stilladset pludselig lagde sig ud over vejbanen.

- Det er også vores tese lige nu, at det er blevet væltet, også fordi det ikke har blæst noget særligt i nat, siger vagtchef Michael Andersen.

Efter at have besigtiget stilladset i dagslys er meldingen fra politiet, at sagen efterforskes som hærværk. Blandt andet skal de nu undersøge videoovervågning fra området.

I begyndelsen af december var der en gruppe demonstrerende stilladsarbejdede, der rev et stillads ned på Nørrebro i en konflikt om arbejdsforhold.

Politi og myndigheder undersøger søndag morgen det væltede stillads. Foto: TV 2

Mikael Iversen undrer sig over, hvis noget lignende har gjort sig gældende ved nattens episode på Scandiagade.

- Det er sket før for os. Men dengang var det med polske håndværkere. Den her gang er det danske håndværkere, der er medlem af stilladssektionen, fortæller entreprenøren til TV 2.

Stilladsklub afviser indblanding

Formanden for Stilladsarbejdernes Landsklub, Thomas Strømsholdt, har søndag morgen været ude og se det væltede stillads, og han er enig i, at det er væltet med fuldt overlæg ved at koblingerne på bygningens facade er blevet løsnet.

Han bekræfter, at stilladset var opsat af organiserede stilladsarbejdere.

- Derfor ved jeg også 100 procent, at det ikke er Stilladsklubben, der har noget med det her at gøre. Vi har ingen aktier i det, og har ingen grund til at ville vælte det, siger han.

Thomas Strømsholdt undersøger det væltede stillads søndag morgen. Foto: Brian Lindhoff / TV 2

Formanden understreger derudover, at hans medlemmer aldrig ville vælte stilladser ned over veje, hvor folk kan komme til skade.

Han har sin egen teori om, hvad der kan lægge bag, da der, ifølge ham, er nogle problematiske forhold i byggebranchen.

- Jeg tror, at der er nogen, der skylder nogen penge herude. Der er kommet en kriminel parallelverden inden for bygge- og anlægsbranchen, som ikke bliver håndteret af myndighederne, og derfor kommer der kriminelle penge i det her, siger Thomas Strømsholdt.

Skader for stort beløb

Stilladsejeren Mikael Iversen anslår, at der er sket materielle skader for mellem 300.000 og 400.000 kroner. Hertil kommer udgifter til at opsætte et nyt stillads, da facadearbejdet ikke er færdigt.

- Hvem skal betale det? Jeg synes ikke, det er rimeligt, at forsikringen skal lide det her. Vi skal have fat i de ansvarlige, og de skal drages til ansvar, siger han.

Stilladset væltede ud over vejen og rev elledninger med på vej ned. Foto: Brian Lindhoff / TV 2

Stilladset var opsat ved en bygning med fem etager på Scandiagade tæt ved Sydhavns Plads.

Da det væltede, rev det ledninger ned i forbindelse med gadebelysningen på Scandiagade, og der er derfor tidligt søndag morgen ikke gadebelysning omkring det nedfaldne stillads.